På en solbeskinnet dag i august 1967 satte prins Henrik og kronprinsesse Margrethe første gang deres fødder på nordjysk grund som mand og kone. Bare et par måneder tidligere var de to blevet viet, og som del af deres første sommertogt sammen tog de med kong Frederik IX og dronning Ingrid til Aalborg, hvor både bysbørn og byspidser stod klar til at tage imod dem. Siden er det blevet til ikke så få besøg til det nordjyske får både prins Henrik, dronning Margrethe og resten af den kongelige familie. Familien har i mange år haft jagthytte ved Trend ved Løgstør, hvor borgerne dér har vænnet sig til at se prinsen og sønnerne med jævne mellemrum. Og prins Henrik har flere gange sat sit præg på kulturlivet i det nordjyske - både med sin egen skulptur i Aalborg Kongres & Kultur Center og med indvielsen af Nordkraft. På pension i 2016 I 2016 trak prins Henrik sig tilbage fra sine officielle pligter, og derfor var dronning Margrethe alene om at besøge Nordjylland på sit sommertogt i 2017. Prinsen blev i januar syg under et ophold i Egypten. Han blev indlagt på Rigshospitalet den 28. januar, hvor undersøgelser viste, at prinsen havde en godartet tumor i venstre lunge. Fredag i sidste uge meddelte Kongehuset, at hans tilstand var alvorligt forværret, og siden har familien ad flere omgange været samlet om prins Henrik. Hans Kongelige Højhed Prins Henrik sov ind tirsdag aften klokken 23.18 efter flere ugers sygdom. Han blev 83 år gammel. Dronningen og parrets to sønner, kronprins Frederik og prins Joachim, var ved prins Henriks side, da han døde. Se hele det gamle indslag fra prins Henriks første besøg i Nordjylland her:

Opsummering:
Det var en ung og nygift prins Henrik, der første gang satte sine fødder i Nordjylland i 1967 - siden er det blevet til mange besøg i Nordjylland.